钦定古今图书集成/理学汇编/学行典/第157卷 > 性理大全三 > 《许衡》
## 钦定古今图书集成/理学汇编/学行典/第157卷 > 性理大全三 > 《许衡》

牧庵姚氏曰：“先生之学，一以朱子之言为师，穷理以
致其知，反躬以践其实，始而行其家，中而及之人。故
于魏、于辉、于秦，抠衣其门，所在林立，盛德之声，昭闻
于时。官诸胄学，其教人入德之门，始惟由小学，而《四
书》讲贯之精，而后进于《易》《诗》《书》《春秋》。耳提面命者，莫不以孝弟忠信为本，四方化之，虽吏为师，刀笔筐箧”
之流，父以之训其子，兄以之勗其弟者，亦惟以是为
先语。述作固不及朱子之富，而扶植人极，开世太平
之功，无惭德焉。

耶律氏有尚曰雪斋姚枢隐苏门，传伊洛之学于南
士赵复仁甫先生，即诣苏门访求之，得伊川《易传》、晦
庵《论》《孟集注》《大学》《中庸章句》《或问》《小学》等书，读之深
有默契，于中遂一一手写以还。聚学者谓之曰：“昔所
授受，殊孟浪也。今始闻进学之序，若必欲相从，当悉
弃前日所学章句之习，从事于小学，洒扫应对，以为
进学之基。不然，则当求他师。”众皆唯。遂悉取向来简
帙焚之，使无大小，皆自小学入。先生亦旦夕精读不
辍，笃志力行，以身先之，虽隆寒盛暑，不废也。　先生
自得伊、洛之学，冰释理顺，美如刍豢。尝谓：“终夜以思，
不知手之舞，足之蹈。”　先生天资弘毅，卓然有守，其
恭俭正直，出于天性，虽艰危穷厄之际，所守益坚，而
好学不倦，闻一善言，见一善行，不啻饥渴，于名利纷
华，畏若探汤，诚心自然，人皆信之。建元以来，十被召
旨，未尝不起，然则不肯枉尺直寻而去。每入对，则众
皆注意而听之，卫士或举手加额曰：“是欲泽被生民
者也。”

圭斋欧阳氏曰：“先生自谨独之功，充而至于天德王
道之蕴，故告世祖治天下之要，惟曰王道。及问其功，
则曰三年有成。是以启沃之际，务以尧舜其君、尧舜
其民为己任，由其真积力久，至诚交孚，言虽剀切，终
无以忤。至于其身之进退，则凛若万夫之勇，何可以
利禄诱而威武屈也？晚年义精仁熟，躬备四时，道出
万物之表。无事而静，则太空晴云舒卷自如；应物而
动，则雷雨满盈，草木甲拆。事至而不凝，事过而无迹。
四方之人闻之而知敬，望之而知畏，亲之而知爱，远
之而知慕。求其所以然，则惟见其胸中磅礡浩大，人
欲净尽，天理流行，动静语默，无往而非，斯道之著形
也。”又曰：“先生天资之高，固得不传之”妙于圣贤之遗
言，然淳笃似司马君实，刚果似张子厚，光霁似周茂
叔，英迈似邵尧夫，穷理致知，择善固执似程叔子、朱
元晦。至于体用兼该，表里洞彻，超然自得于“不动而
敬、不言而信”之域者，又有濂、洛数君子所未发者焉。
宜夫“抗万钧之势而道不危，擅四方之名而行无毁
也。”

邵庵虞氏曰：“南北未一，许文正公先得朱子之书，伏
读而深信之，持其说以事世祖，而儒者之道不废，许
公实启之。是以世祖以来，不爱名爵以起天下之处
士，虽所学所造，各有以自见，其质诸圣贤而不悖、俟
乎百世而不惑者，论者尚歉然也。”

陈氏刚曰：“魏国文正公出”，学者翕然师之，其学尊信
朱子，而濂、洛之道益明，使天下之人，皆知诵习程、朱
之书以至于今者，公之力也。